Тхылъхэм гулъытэ хуащI
Москва щекIуэкIащ «Книги России» XVII лъэпкъ гъэлъэгъуэныгъэ-жармыкIэр. Абы хэтащ Котляровхэ Викторрэ Мариерэ я IэдакъэщIэкIхэри.
Кавказым щыпсэу лъэпкъхэм, псом хуэмыдэу Къэбэрдей-Балъкъэрым исхэм, ятеухуауэ абыхэм зэхуахьэса тхыдэ, этнографие, лъахэхутэ литературэр выставкэм фIы дыдэу хэзэгъат. Утыку ирахьа тхылъ пщIы бжыгъэхэм яхэтт «Кавказ», «Народы Кавказа», «Родной ландшафт» къыдэкIыгъуэхэм ящыщхэри. ЗэрытщIэщи, абыхэм къызэрымыкIуэу къытхузэIуах дызыщыпсэу щIыналъэм щекIуэкI хабзэхэри, лъэпкъхэм я гупсысэкIэри, псэукIэри. Выставкэм къекIуэлIахэм Котляров Виктор яхутепсэлъыхьащ Кавказыр Урысейм и щэнхабзэм и IыхьэфIу зэрыщытым.
КъыкIэлъыкIуэу щIыналъэхэм я тхылъ тедзапIэхэм я унафэщIхэр Печатымрэ цIыхубэ коммуникацэхэмкIэ федеральнэ IуэхущIапIэм щызэхуэсащ икIи абы и унафэщI Григорьев Владимир IущIащ. Котляров Виктор абы къыщыхилъхьащ Кавказ Ищхъэрэ тхылъ жармыкIэр илъэс къэс ирагъэкIуэкIыну. ЗэрытраухуамкIэ, апхуэдэ выставкэхэр чэзууэ КИФЩI-м и республикэхэм щекIуэкIынущ.
КЪАНЩАУЭ Мэлэчыпхъу.
